Életút

1973.01.09.-én születtem Sárospatakon. Családommal Komlóskán élek. Édesapám kőműves volt, édesanyám vendéglátó-üzletvezető. Az általános iskola alsó tagozatát a komlóskai kisiskolában, a felső tagozatot az Erdőhorváti Körzeti Általános Iskolában végeztem el. Középiskolai tanulmányaimat Miskolcon, a Kós Károly Építőipari Szakközépiskolában folytattam, ahol érettségit és építőipari technikus képesítést szereztem. A rendszerváltozást az iskolapadból figyeltem. Majd középiskola után pályakezdő munkanélküli lettem, mint minden osztálytársam. Számítástechnikai tanulmányokat kezdtem, majd 1993-1994-ben sorkatonai szolgálatomat töltöttem Budapesten. Ez idő alatt Budapesten is éltem. Az informatikai ismereteim miatt egyetlen vidékiként a vezérkar szolgálatába kerültem, ahonnan kitüntetéssel szereltem le. Azt követően folytattam számítástechnikai tanulmányaimat Miskolcon, ahol középfokú számítógép programozói képesítést szereztem.

1994 őszén választanom kellett, hogy informatikusként egy nagyvárosba költözöm, vagy a korábban halálra ítélt szülőfalumban megpróbálom megteremteni az utánam jövő nemzedékeknek a megélhetés feltételeit.

1994 decemberében szülőfalumban 21 évesen polgármesterré választottak. Ekkor én voltam Magyarország legfiatalabb polgármestere. Az első választás biztosan szólt a szüleimnek és a nagyszüleimnek is. Azóta 6 alkalommal választottak polgármesterré, 25 évig voltam Komlóska elöljárója. A polgármesterség alatt is folytattam tanulmányaimat. Felsőfokú számítástechnikai programozói szakképesítést, majd agrármérnöki és számítástechnikai szakmérnöki diplomát is szereztem a Nyíregyházi Főiskolán. Elkészítettem Komlóska fejlesztési programját, mely már több egyetemen is tananyag. Rendszeresen tartok előadásokat belföldön és külföldön is. Sok látogatót fogadunk, hogy megismerhessék a vidék megmaradásának egyik lehetséges módját.

25 évesen elvesztettem édesapámat, így hamar felnőtté kellett válnom. Szomorúan láttam az özvegyek sanyarú sorsát.

2003-ban házasságot kötöttem kedves feleségemmel, Renátával. Boldog házasságunk gyümölcseként két gyermekünk született, Eszter és Benedek. Családi vállalkozásainkkal mindig is törekedtünk a helyi emberek foglalkoztatására, és a lehető legmagasabb színvonal nyújtására. Sólyomvár-lakunk 2017-ben a Szallas.hu-nál az Év szállása szakmai díj 1. helyezését érte el.

A polgármesterség mellett jelentős volt a társadalmi szerepvállalásom. Számos civil szervezetnek voltam a vezetője, és a szociális szférában is tevékenykedem társadalmi munkában.

1995-ben alapítottuk meg a Tölgyesbérc Erdőszövetkezetet, mellyel fő célom volt a földtulajdonosok egy közösségben való tartása, és a helyi munkahelyek teremtése.

2000-2010-ig a Tölgyesbérc Erdőszövetkezet felügyelőbizottsági elnöke voltam.

2016-ban szociális szövetkezeteket is alapítottunk.

1997-ben hoztuk létre a Komlóskáért Alapítványt, aminek 2020-ig a kuratóriumi elnöke voltam. Az Alapítvány elsősorban szociális feladatokat lát el segítséget nyújt a rászorulóknak, de építettünk saját kábeltévé hálózatot, és létrehoztunk távmunkahelyeket is. Fontosnak tartom a környezetvédelmet, ezért az Önkormányzatok az Élhetőbb Környezetért Közalapítvány kuratóriumi tagja is voltam, amíg az működött.

A Magyar Piac Szövetkezet alapítója és elnökségi tagjaként arra törekszem, hogy a magyar termék eljusson a magyar fogyasztóhoz.

Alapítója vagyok a Zempléni Helyi Termék Klaszternek, és létrehoztuk a komlóskai márkát, melynek célja, hogy jól beazonosíthatók legyenek a kiváló minőségű helyi termékek.

A Zempléni Településszövetség koordinátoraként a Kisposta mozgalmat szerveztem 2003-2010-ig, melyben 911 település polgárainak összefogásával megakadályoztuk a Magyar Posta privatizációját, és leállítottuk a kisposták bezárását, ezáltal több ezer postás munkahelyét mentettük meg. A küzdelmes évek alatt négyszer nyertünk pert a Magyar Posta és a Magyar Állam ellen ezért a komlóskai postát nem is zárták be. A sikereinket a hatalom nem jutalmazta, életveszélyes fenyegetéseket kaptam, rendszeresek voltak a hatósági vizsgálatok és a zaklatások. Nem kaptunk állami támogatásokat, nem nyertek a pályázataink.

Mégis a gazdasági válság ellenére 2008-tól adóparadicsomot hoztunk létre, és számtalan cég maradt életben vagy nem hagyta el az országunkat, ezzel több ezer ember munkahelyét mentettük meg, a saját anyagi helyzetünket pedig stabilizáltuk és számos jóléti fejlesztést hajtottunk végre.

Komlóskán nincsenek kivetve a helyi adók. Sem a lakosságnak, sem a vállalkozásoknak nem kell így azt bevallani és megfizetni. Ennek ellenére jelentősen növekedtek a bevételeink, amíg az állam 2013-ban el nem vette tőlünk. Az elmúlt 10 évben önkormányzatunk vagyona jelentősen növekedett, több mint 550 ingatlanunk lett. Több száz cég választotta székhelyéül vagy telephelyéül Komlóskát. Egy időben nálunk volt az ország egyik legnagyobb kamionflottája 3350 gépjárművel. Mai napig van itt tengeri hajóflotta is, de volt gyémántkereskedő cég is.

A helyi lakosok számos kedvezményben részesültek. Éveken keresztül nem kellett szemétdíjat fizetniük. A gyerekek ingyen kapták a tankönyveket, és ingyenes volt az étkeztetésük is. Az Egyházközségünk által fenntartott Szent Anna Szeretetszolgálat házi szociális gondozói minden nap rányitják az ajtót az idősekre, segítik az életüket. A falugondnoki szolgálattal erős a szociális háló. Mi hoztuk létre az első falusi bölcsődét. Komlóskán működött 2020-ig az ország legkisebb iskolája, alsó tagozatos 4 évfolyamon 5 gyerekkel. Éveken keresztül nem volt munkanélküli a településen.

Ma már van mobiltelefon térerő is, és a rendkívül kedvezményes települési mobiltelefon flottának 1000 tagja van.

Komlóska pezsgő kulturális életet élt, és mai napig őrizzük a ruszin hagyományainkat.

A felszámolásra ítélt faluban 1994-ig nem volt szemétszállítás. Első polgármesteri intézkedésem volt az ingyenes szemétszállítás bevezetése, majd faluszépítési napokon keresztül a lakossággal összefogva az egyik legszebb faluvá varázsoltuk Komlóskát. A helyiek nem dobják el a szemetet, mert tudják, hogy úgyis nekik kell összeszedni. Három szelektív hulladékgyűjtő szigetünk van és hulladékgyűjtő udvarunk is volt. Két nyilvános illemhelyet is létesítettünk, melyet ingyenesen használhatnak az erre járók.

Ezért a munkásságért a Virágos Magyarország verseny zsűrijének sok más elismerése mellett a Miniszterelnöki különdíjban is részesültünk.

A Magyar Faluszövetség elnökségi tagjaként fontosnak tartottam az önkormányzatok érdekképviseletét, és kiemelten a falvakban élő hátrányos helyzetű közösségek védelmét és alapvető jogaik érvényesítését. 2014-ben megfogalmaztam a Kistelepülési minimumot.

Ma Magyarországon 1000 falu rohan a kihalás felé, a világon pedig sok ezer. Ezen jelenség orvoslására kiválóan alkalmas a „komlóskai modell”.

A komlóskai önfenntartó ökofalu modellel a falumegújítás magyarországi versenyében magyar bajnoki címet szereztünk 2013-ban, és 2014-ben még Svájcban átvehettük a Falumegújítás európai díját is.

Számomra fontos a hitélet. Meggyőződésem, hogy lelki megújulás nélkül nincs erkölcsi megtisztulás, és addig nincs gazdasági felemelkedés. Ezt a közösséget a hite tartotta életben, mely egyben szüleim és nagyszüleim öröksége is. Ma már én is a komlóskai görögkatolikus egyházközség képviselő-testületének tagja vagyok.

2012-ben újraélesztettük az 1947.05.08.-án Mindszenty József bíboros által elindított Nagy Magyar Engesztelés mozgalmat, a Világ Győzelmes Királynője Engesztelő Mozgalom Egyesület formájában melynek én lettem az elnöke, és a székhelye is Komlóskán van. A világméretű mozgalom megismertetésén és elterjesztésén fáradozok 2020-tól, mint a mozgalom Kül- és belkapcsolatokért felelős alelnöke. A mozgalomhoz egyre többen csatlakoznak belföldről és a világ más országaiból is egyaránt.

A nemzet lelki megújulásáért 2009-ben Nemzeti Zarándoklatot szerveztem Lesovics Miklós Pálháza polgármesterével, majd 2012-ben Engesztelő Zarándoklatot. A négy égtáj felől Budapest felé haladó 890 km-es zarándokút 320 km-es keleti ágát kétszer tettem meg gyalog Pálházától Budapestig. A nemzet egységének szimbólumaként az Életfa Kárpát-Medence Összefogással 1500 marék földet gyűjtöttünk össze a településekről.

2 millió magyar hősnek az emlékhelyét szeretnénk megőrizni, melyhez eddig több száz település csatlakozott.

Én is kistermelő vagyok, erdőt, szőlőt művelek, állatokat tartok, ismerem a gazdák gondjait. Mindig is kiálltam a termelők érdekében, még, ha gyakran egyedül is maradtam a küzdelemben.  Tokaj Hegyalja szőlőtermelőiért, a zempléni erdőbirtokosokért sokszor szóltam.

Fiatalon vágtam bele a közéletbe, melynek negyedévszázadnyi eredményét hosszú lenne felsorolni. Örömmel tölt el, hogy eddigi életem során sokat tehettem a szülőfalumért, embertársaimért, nemzetemért és a világ dolgaiért. Még mindig fiatalon, sok tapasztalattal számos tudományos munkában, előadásban szólok a társadalmi felelősségvállalásról, mert a sorsunkért mi magunk vagyunk a felelősek. Nem várhatjuk el, hogy csak mások tegyék jobbá világunkat.

A településvezetést, mint elöljáróságot szó szerint értettem, mely a személyes példamutatáson alapult. Ehhez fontos az a szemlélet is, hogy felismerjük, hogy feladatunk és küldetésünk van embertársainkért, nemzetünkért.

25 év után lezárult egy korszak, a polgármesterség helyett ma a Borsod-Abaúj-Zemplén Megyei Önkormányzat Közgyűlésének a tagja vagyok, így térségi kérdésekkel is egyre többet foglalkozom.

Kedvenc mondásom: „Addig érezzük magunkat az Isten háta mögött, amíg meg nem értjük, hogy a Jóisten tenyerében vagyunk. Addig érezzük magunkat magányosnak, amíg észre nem vesszük, hogy mennyien keresik a társaságunkat. Addig érezzük magunkat elhagyatottnak, amíg meg nem tapasztaljuk, hogy mennyien akarnak nekünk segíteni.”

Komlóska, 2020. november 23.

**Köteles László**